คลังเงินเพียบรัฐวิสาหกิจอุ้มนำส่ง8หมื่นล.
รัฐวิสาหกิจส่งรายได้เข้าคลังถล่มทลาย รอนำเงินไปสร้างรถไฟฟ้าความเร็วสูง
8 ก.ย. 2554

รัฐวิสาหกิจส่งรายได้เข้าคลังถล่มทลาย รอนำเงินไปสร้างรถไฟฟ้าความเร็วสูง 
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า รายได้นำส่งแผ่นดินของรัฐวิสาหกิจประจำเดือน ส.ค.นี้ มีทั้งสิ้น 3,865 ล้านบาท สูงกว่าที่ประมาณการไว้ถึง 729 ล้านบาท
ประกอบด้วยเงินรายได้นำส่งจากรัฐวิสาหกิจจำนวน 9 แห่ง จำนวน 3,635 ล้านบาท และเงินปันผลจากกิจการที่กระทรวงการคลังถือหุ้นต่ำกว่า 50% จำนวน 230 ล้านบาท
รัฐวิสาหกิจที่นำส่งรายได้สูงสุด4 อันดับแรก ได้แก่ บริษัท กสท. โทรคมนาคม 1,270 ล้านบาท สำนักงานสลากกินแบ่งรัฐบาล 1,120 ล้านบาท การทางพิเศษแห่งประเทศไทย 872 ล้านบาท และองค์การเภสัชกรรม 283 ล้านบาท
ขณะที่รัฐวิสาหกิจและกิจการที่กระทรวงการคลังถือหุ้นต่ำกว่า 50% นำส่งรายได้แผ่นดินของรัฐวิสาหกิจสะสม ตั้งแต่เดือน ต.ค. 2553 จนถึงเดือน ส.ค. 2554 สามารถนำส่งได้จริงถึง 8.83 หมื่นล้านบาท สูงกว่าประมาณการ 1.15 หมื่นล้านบาท
นายสมชัย กล่าวว่า จากการนำส่งรายได้เข้ารัฐที่สูงกว่าเป้าหมายอย่างต่อเนื่อง ทำให้เชื่อมั่น ว่าจะสามารถสร้างความมั่นคงทางการคลังของประเทศและช่วยขับเคลื่อนเศรษฐกิจให้ก้าวหน้า สามารถนำรายได้ส่วนหนึ่งไปใช้พัฒนาและลงทุนในโครงการใหม่ๆ ที่กำลังจะเกิดขึ้น เช่นโครงการรถไฟความเร็วสูง เพื่อยกระดับคุณภาพชีวิตของประชาชนต่อไป